PTG ออกหุ้นกู้ 2 ชุด วงเงิน 1.20 พันลบ. ชูดบ.สูง 3.20% ขายสถาบัน 1-2 ก.พ.นี้
PTG ออกหุ้นกู้ 2 ชุด วงเงิน 1.20 พันลบ. ดอกเบี้ย 2.75-3.20% ขายสถาบัน 1-2 ก.พ.นี้ จ่อนำเงินที่ได้ไปชำระคืนหุ้นกู้ของบริษัททั้งจำนวน ซึ่งจะครบกำหนดในวันที่ 7 ก.พ.2565
27 ม.ค. 2565

บริษัท พีทีจี เอ็นเนอยี จำกัด (มหาชน) หรือ PTG ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2565 จำนวน 2 ชุด มูลค่ารวม 1,200 ล้านบาท
โดยชุดที่ 1 จำนวน 200 ล้านบาท อายุ 2 ปี ครบกำหนดไถ่ถอนปี 2567 อัตราดอกเบี้ย 2.75% ต่อปี ชำระดอกเบี้ยทุก 3 เดือนตลอดอายุหุ้นกู้
ส่วนชุดที่ 2 จำนวน 1,000 ล้านบาท อายุ 3 ปี ครบกำหนดไถ่ถอนปี 2568 อัตราดอกเบี้ย 3.20% ต่อปี ชำระดอกเบี้ยทุก 3 เดือนตลอดอายุหุ้นกู้
ทั้งนี้บริษัทจะเสนอขายหุ้นกู้ดังกล่าวให้เฉพาะนักลงทุนสถาบัน ในวันที่ 1-2 ก.พ.2565 ผ่านธนาคารยูโอบี
ด้านบริษัท ทริสเรทติ้ง จำกัด จัดอันดับความน่าเชื่อถือหุ้นกู้ที่ระดับ “BBB+” แนวโน้มเครดิต”คงที่” เมื่อวันที่ 17 ม.ค.2565
ทั้งนี้บริษัทจะนำเงินที่ได้จากการเสนอขายหุ้นกู้ครั้งนี้ไปชำระคืนหุ้นกู้ของบริษัททั้งจำนวน ซึ่งจะครบกำหนดในวันที่ 7 ก.พ.2565